32011D0829
L 329/10
SLUŽBENI LIST EUROPSKE UNIJE
08.12.2011.
PROVEDBENA ODLUKA KOMISIJE
od 8. prosinca 2011.
o izmjeni Odluke 2006/771/EZ o usklađivanju radiofrekvencijskog spektra za uporabu uređaja kratkog dometa
(priopćena pod brojem dokumenta C(2011) 9030)
(Tekst značajan za EGP)
(2011/829/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
budući da:
(1)
Odlukom Komisije 2006/771/EZ (2) usklađuju se tehnički uvjeti za uporabu spektra za široku raznolikost uređaja kratkog dometa, uključujući aplikacije kao što su dojavnici, lokalna komunikacijska oprema, uređaji za otvaranje vrata, medicinski implantati i za inteligentne prometne sustave. Uređaji kratkog dometa obično su proizvodi široke potrošnje i/ili prenosivi proizvodi koji se mogu jednostavno uzeti i upotrebljavati preko granica; zbog toga se različitim uvjetima pristupa spektru sprečava njihovo slobodno kretanje, povećavaju troškovi njihove proizvodnje i stvaraju rizici od štetnih smetnji za druge radijske aplikacije i usluge.
(2)
Međutim, zbog brzih tehnoloških promjena i promjena društvenih potreba mogu se pojaviti nove aplikacije za uređaje kratkog dometa. One zahtijevaju redovito ažuriranje uvjeta za usklađivanje spektra.
(3)
Komisija je 5. srpnja 2006. na temelju članka 4. stavka 2. Odluke br. 676/2002/EZ dala stalne ovlasti Europskoj konferenciji poštanskih i telekomunikacijskih uprava (CEPT) za ažuriranje Priloga Odluci 2006/771/EZ kao odgovor na tehnološki i tržišni razvoj u području uređaja kratkog dometa.
(4)
Odlukama Komisije 2008/432/EZ (3), 2009/381/EZ (4) i 2010/368/EU (5) već su izmijenjeni usklađeni tehnički uvjeti za uređaje kratkog dometa sadržani u Odluci 2006/771/EZ zamjenom njezina Priloga.
(5)
U svom izvješću iz ožujka 2011. (6) podnesenom kao odgovor na gore navedene ovlasti CEPT je savjetovao Komisiji izmjenu izvjesnog broja tehničkih aspekata iz Priloga Odluci 2006/771/EZ.
(6)
Prilog Odluci 2006/771/EZ treba stoga na odgovarajući način izmijeniti.
(7)
Oprema koja djeluje pod uvjetima utvrđenim u ovoj Odluci treba također biti u skladu s Direktivom 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi te o uzajamnom priznavanju njihove sukladnosti (7) radi učinkovite uporabe spektra i kako bi se spriječile štetne smetnje, što se dokazuje udovoljavanjem usklađenim normama ili provedbom alternativnih postupaka za ocjenjivanje sukladnosti.
(8)
Mjere predviđene ovom Odlukom u skladu su s mišljenjem Odbora za radiofrekvencijski spektar,
DONIJELA JE OVU ODLUKU:
Članak 1.
Prilog Odluci 2006/771/EZ zamjenjuje se tekstom iz Priloga ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 8. prosinca 2011.